KOMISIJOS SPRENDIMAS
2008 m. balandžio 30 d.
dėl valstybių narių mokėjimo agentūrų 2007 finansinių metų sąskaitų, susijusių su išlaidomis, finansuojamomis iš Europos žemės ūkio fondo kaimo plėtrai (EŽŪFKP), patvirtinimo
(pranešta dokumentu Nr. C(2008) 1712)
(2008/397/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 30 ir 33 straipsnius,
pasikonsultavusi su Fondo komitetu,
kadangi:
(1)
Remiantis valstybių narių pateiktomis metinėmis sąskaitomis, prie kurių pridedama reikiama informacija, turi būti patvirtintos Reglamento (EB) Nr. 1290/2005 6 straipsnio 2 dalyje nurodytų mokėjimo agentūrų sąskaitos. Tvirtinant pateiktas sąskaitas, atsižvelgiama į jų išsamumą, tikslumą ir teisingumą pagal sertifikavimo įstaigų parengtas ataskaitas.
(2)
Pagal Komisijos reglamento (EB) Nr. 883/2006 (2) dėl valstybių narių teiktinos informacijos ir tarpinių mokėjimų, susijusių su išlaidomis, finansuojamomis iš Europos žemės ūkio fondo kaimo plėtrai (EŽŪFKP), 16 straipsnį atsižvelgiama į 2007 finansiniais metais valstybių narių patirtas išlaidas nuo 2006 m. spalio 16 d. iki 2007 m. spalio 15 d.
(3)
Terminai, minimi Reglamento (EB) Nr. 885/2006 (3), nustatančio išsamias EŽŪFKP sąskaitų patvirtinimo tvarkos taikymo taisykles, 7 straipsnio 2 dalyje, per kuriuos valstybės narės turėjo pateikti Komisijai dokumentus, nurodytus Reglamento (EB) Nr. 1290/2005 8 straipsnio 1 dalies c punkte ir Reglamento (EB) Nr. 885/2006 7 straipsnio 1 dalyje, pasibaigė.
(4)
Komisija patikrino pateiktą informaciją ir iki 2008 m. kovo 31 d. pranešė valstybėms narėms apie savo patikrinimų rezultatus bei pakeitimus, kuriuos būtina padaryti.
(5)
Pagal Reglamento (EB) Nr. 885/2006 10 straipsnio 1 dalies pirmą ir trečią pastraipas sprendime dėl sąskaitų patvirtinimo (apmokėjimo), minimame Reglamento (EB) Nr. 1290/2005 30 straipsnio 1 dalyje, nepažeidžiant sprendimų, vėliau priimamų pagal to paties reglamento 31 straipsnio 1 dalį, nurodoma kiekvienos valstybės narės per atitinkamus finansinius metus patirtų išlaidų suma, pripažįstama mokėtina iš EŽŪFKP lėšų, remiantis Reglamento (EB) Nr. 1290/2005 8 straipsnio 1 dalies c punkte minimomis sąskaitomis ir tarpinių mokėjimų sumažinimais bei sustabdymais atitinkamais finansiniais metais, įskaitant sumažinimus, minimus Reglamento (EB) Nr. 883/2006 16 straipsnio 4 dalies trečioje pastraipoje.
(6)
Komisija, remdamasi atliktais patikrinimais, metinėmis sąskaitomis ir kartu su jomis pateiktais dokumentais, gali priimti sprendimą dėl kai kurių mokėjimo agentūrų pateiktų metinių sąskaitų išsamumo, tikslumo ir teisingumo. Su šiomis sumomis susijusi informacija nurodyta suvestinėje ataskaitoje, kuri buvo pateikta Fondo komitetui kartu su šiuo sprendimu.
(7)
Atsižvelgiant į atliktus patikrinimus, kai kurių mokėjimo agentūrų pateiktą informaciją reikia patikslinti, todėl jų sąskaitų šiuo sprendimu patvirtinti negalima.
(8)
Reglamento (EB) Nr. 885/2006 10 straipsnio 2 dalies antroje pastraipoje nustatyta, kad, remiantis to paties reglamento 10 straipsnio 1 dalies pirmoje pastraipoje minimu sąskaitų patvirtinimo sprendimu, iš kiekvienos valstybės narės susigrąžintinos arba jai mokėtinos sumos nustatomos išskaičiuojant konkrečiais (t. y. 2007) finansiniais metais atliktus tarpinius mokėjimus iš išlaidų, pagal 1 dalį pripažintų tiems patiems finansiniams metams. Šios sumos turi būti išskaičiuotos iš kito tarpinio ar galutinio mokėjimo arba prie jo pridėtos.
(9)
Pagal Reglamento (EB) Nr. 1290/2005 33 straipsnio 8 dalį, jei išieškotinos sumos, susijusios su pažeidimais, neišieškomos iki kaimo plėtros programos pabaigos, 50 % finansinių padarinių dėl neišieškotų su pažeidimais susijusių sumų padengia atitinkama valstybė narė ir 50 % padengiama iš Bendrijos biudžeto, atsižvelgiant arba į ketverių metų terminą nuo pirminio administracinio ar teisminio pažeidimo nustatymo, arba į aštuonerių metų terminą, kai dėl išieškojimo pateiktas ieškinys nacionaliniams teismams, arba į šios programos pabaigą, jei minėti terminai baigiasi iki programos užbaigimo termino. Minėto reglamento 33 straipsnio 4 dalimi valstybės narės įpareigojamos kartu su metinėmis sąskaitomis Komisijai pateikti dėl pažeidimų pradėtų išieškojimo procedūrų suvestinę ataskaitą. Išsamios valstybių narių įpareigojimo pranešti apie išieškotinas sumas taikymo taisyklės nustatytos Reglamente (EB) Nr. 885/2006. Minėto reglamento III priede pateikti 3 ir 4 lentelių, kurias valstybės narės turi pateikti 2008 m., šablonai. Remdamasi valstybių narių užpildytomis lentelėmis, Komisija turėtų priimti sprendimą dėl atitinkamai per daugiau kaip ketverius ar aštuonerius metus neišieškotų sumų finansinių padarinių. Šis sprendimas neturi poveikio būsimiems sprendimams dėl atitikties pagal Reglamento (EB) Nr. 1290/2005 33 straipsnio 5 dalį.
(10)
Pagal Reglamento (EB) Nr. 1290/2005 33 straipsnio 7 dalį, užbaigus kaimo plėtros programą, valstybės narės gali nuspręsti nutraukti išieškojimą. Tokį sprendimą jos gali priimti tik tais atvejais, jei patirtų ir numatomų patirti išieškojimo išlaidų suma viršija sumą, kuri turi būti išieškota, arba jei išieškoti neįmanoma dėl skolininko ar už pažeidimą teisiškai atsakingų asmenų nemokumo, nustatyto ir pripažinto pagal atitinkamos valstybės narės nacionalinės teisės aktus. Jei toks sprendimas priimamas per ketverius metus nuo pažeidimo nustatymo per pirminį administracinį ar teisminį nagrinėjimą arba per aštuonerius metus, jei ieškinys dėl išieškojimo pateiktas nacionaliniams teismams, 100 % finansinių padarinių dėl neišieškotų sumų padengiama iš Bendrijos biudžeto. Reglamento (EB) Nr. 1290/2005 33 straipsnio 4 dalyje minimoje suvestinėje ataskaitoje nurodomos sumos, kurių išieškojimo valstybės narės nusprendė nebetęsti, ir tokio sprendimo priežastys. Tų sumų atitinkamoms valstybėms narėms padengti nereikia, todėl jos padengiamos iš Bendrijos biudžeto. Šis sprendimas neturi poveikio būsimiems sprendimams dėl atitikties pagal minėto reglamento 33 straipsnio 5 dalį.
(11)
Pagal Reglamento (EB) Nr. 1290/2005 30 straipsnio 2 dalį šis sprendimas neturi poveikio vėliau Komisijos priimamiems sprendimams neskirti Bendrijos finansavimo išlaidoms, patirtoms nesilaikant Bendrijos taisyklių,
PRIĖMĖ ŠĮ SPRENDIMĄ:
1 straipsnis
Nepažeidžiant 2 straipsnio, patvirtinamos valstybių narių mokėjimo agentūrų 2007 finansinių metų sąskaitos, susijusios su išlaidomis, finansuojamomis iš Europos žemės ūkio fondo kaimo plėtrai (EŽŪFKP).
Pagal šį sprendimą iš kiekvienos valstybės narės susigrąžintinos arba jai mokėtinos sumos pagal kiekvieną kaimo plėtros programą, įskaitant sumas, susidariusias taikant Reglamento (EB) Nr. 1290/2005 33 straipsnio 8 dalį, yra nustatytos I priede.
2 straipsnis
2007 finansinių metų valstybių narių mokėjimo agentūrų sąskaitos, susijusios su II priede nurodytomis iš EŽŪFKP finansuojamomis išlaidomis pagal kiekvieną kaimo plėtros programą, atskiriamos nuo šio sprendimo, todėl joms bus taikomas kitas sprendimas dėl sąskaitų patvirtinimo.
3 straipsnis
Šis sprendimas skirtas valstybėms narėms.
Priimta Briuselyje, 2008 m. balandžio 30 d.